TIDLOR-SAWAD เด้ง! หลังแจงไม่กระทบ “สคบ.” คุมดอกเบี้ย “ออมสิน” ตั้งนอนแบงก์
TIDLOR-SAWAD ดีดกลับ หลังแจงไม่กระทบกรณี “สคบ." คุมดอกเบี้ย และกรณี "ออมสิน" ตั้งนอนแบงก์
TIDLOR-SAWAD ดีดกลับ หลังแจงไม่กระทบกรณี “สคบ." คุมดอกเบี้ย และกรณี "ออมสิน" ตั้งนอนแบงก์
18 ต.ค. 2565

ผู้สื่อข่าวรายงานว่า วันนี้ 18 ต.ค. 65 ณ เวลา 15:43 น. พบว่า บริษัท เงินติดล้อ จำกัด (มหาชน) หรือ TIDLOR ราคาหุ้นอยู่ที่ 25.00 บาท บวก 0.70 บาท หรือ 2.88% สูงสุดที่ระดับ 25.25 บาท ต่ำสุดที่ระดับ 24.60 บาท ด้วยมูลค่าการซื้อขาย 435.71 ล้านบาท
บริษัท ศรีสวัสดิ์ คอร์ปอเรชั่น จำกัด (มหาชน)  หรือ SAWAD ราคาหุ้นอยู่ที่ 40.50 บาท บวก 1.25 บาท หรือ 3.18% สูงสุดที่ระดับ 41.00 บาท ต่ำสุดที่ระดับ 39.25 บาท ด้วยมูลค่าการซื้อขาย 414.72 ล้านบาท
ทั้งนี้เชื่อว่า ราคาหุ้นเกิดการเด้งกลับหลังจากอ่อนตัวลงตามสัญญาณเทคนิคจนเข้าเขต Oversold ขณะที่ทางผู้บริหารของทั้งสองบริษัทออกมากล่าวถึงประเด็นของผลกระทบหลังออมสิน ประกาศตั้ง Non-Bank ในปี 66 และ“สคบ.” คุมดอกเบี้ยเช่าซื้อกระทบรายได้
โดยทางบริษัทยืนยันว่าไม่ได้รับผลกระทบ เช่นกรณีของ TIDLOR โดยนายปิยะศักดิ์ อุกฤษฎ์นุกูล กรรมการผู้จัดการใหญ่ กล่าวว่า จากกรณีที่ธนาคารออมสินประกาศเตรียมทำธุรกิจบริการด้านการเงินที่ไม่ใช่ธนาคาร (non-bank) ในปี 2566 โดยให้บริการสินเชื่อส่วนบุคคล (P-Loan) และจะคิดอัตราดอกเบี้ยประมาณ 20% ต่อปี รวมถึงการมีแผนเข้ามาให้บริการสินเชื่อที่ดินและขายฝากตามที่เป็นข่าวนั้น เงินติดล้อมั่นใจว่าจะไม่ได้รับผลกระทบ เนื่องจากปัจจุบันธุรกิจหลักเป็นการให้บริการสินเชื่อจำนำทะเบียนรถ และกลุ่มผู้ใช้สินเชื่อยังเป็นคนละกลุ่มกัน โดยกลุ่มลูกค้าของเงินติดล้อเป็นกลุ่มสินเชื่อที่มีทะเบียนรถเป็นหลักประกัน
นอกจากนี้ เงินติดล้อยังมีจุดแข็งในการให้บริการผ่าน “บัตรติดล้อ” บัตรกดเงินสดหมุนเวียนแบบไม่กดใช้ไม่เสียดอก ที่จะช่วยให้ผู้ขอสินเชื่อทะเบียนรถสามารถกดเงินสดตามวงเงินสินเชื่อของตนเองผ่านตู้ ATM ของธนาคารพาณิชย์ชั้นนำทั่วประเทศ ช่วยให้สามารถเข้าถึงเงินทุนในยามที่ต้องการ ได้อย่างสะดวกสบาย รวดเร็วและมีความยืดหยุ่นมากขึ้น ช่วยลดขั้นตอนในการยื่นเอกสารขอสินเชื่อใหม่ และลดต้นทุนการเดินทางมารับบริการที่สาขา เพื่อให้สามารถนำเงินไปใช้แก้ปัญหาหรือฟื้นฟูกิจการของตนเอง และยังเป็นการลดการพึ่งพาแหล่งเงินทุนนอกระบบอีกด้วย ซึ่งที่ผ่านมาได้รับผลตอบรับจากลูกค้าเป็นอย่างดี อีกทั้งที่ผ่านมาบริษัทฯ ยังสามารถสร้างการเติบโตให้กับธุรกิจนายหน้าประกันภัยได้อย่างต่อเนื่องมาโดยตลอด และสามารถเติบโตได้ดีกว่าค่าเฉลี่ยอุตสาหกรรม ส่งผลให้รายได้ที่มาจากธุรกิจนายหน้าประกันภัยมีการเพิ่มขึ้นอย่างต่อเนื่อง
ทั้งนี้ ถือเป็นเรื่องน่ายินดีที่ธนาคารหันมาให้ความสนใจกลุ่มผู้มีรายได้น้อย ผู้ประกอบอาชีพอิสระหรือเกษตรกร ที่มีหลักแหล่งรายได้ไม่แน่นอน เพื่อมีส่วนช่วยให้ประชาชนกลุ่มฐานราก (underbanked) มีโอกาสเข้าถึงแหล่งเงินทุนในระบบเพิ่มขึ้น ส่วนด้านของผู้ประกอบการ non-bank จำเป็นต้องปรับตัวและสร้างพื้นฐานธุรกิจให้แข็งแกร่ง เพื่อให้สามารถรองรับการแข่งขันทางธุรกิจได้ในอนาคต ซึ่งที่ผ่านมาเงินติดล้อให้ความสำหรับกับการสร้างพื้นฐานธุรกิจโดยใช้นวัตกรรมอยู่ก่อนหน้าแล้ว จึงมั่นใจว่าจะสามารถแข่งขันในธุรกิจทั้งในปัจจุบันและอนาคต และสามารถเติบโตได้อย่างยั่งยืน
ส่วนทางด้าน SAWAD ไม่หวั่นภาคธนาคารตั้งนอนแบงก์ปล่อยกู้สินเชื่อส่วนบุคคล เผยสัดส่วนพอร์ต P-Loan ของบริษัทอยู่ที่ระดับ 6% น้อยที่สุดในพอร์ตธุรกิจ ด้านผู้บริหาร ธิดา แก้วบุตตา ชี้การแข่งขันเป็นเรื่องดี ช่วยให้ประชาชน ได้ประโยชน์ด้วยการเข้าถึงสินเชื่อในระบบ ยืนยันที่ผ่านมาบริษัทได้ปรับโครงสร้างองค์กรรองรับการเติบโตแบบก้าวกระโดดแล้ว พร้อมลุยธุรกิจใหม่เพียบในปีหน้า
ด้าน นางสาวธิดา แก้วบุตตา ผู้อำนวยการฝ่ายกลยุทธ์องค์กร SAWAD เปิดเผยว่า ปัจจุบันพอร์ตธุรกิจของเครือศรีสวัสดิ์ ประกอบด้วย ธุรกิจสินเชื่อส่วนบุคคล 6% ธุรกิจสินเชื่อรถยนต์ 35% ธุรกิจสินเชื่อบ้านและที่ดิน 36% และธุรกิจสินเชื่อเช่าซื้อ 23% โดยสัดส่วนธุรกิจสินเชื่อส่วนบุคคลมีสัดส่วนน้อยที่สุดของบริษัท จึงคาดว่าจะไม่กระทบหากมีการจัดตั้งบริษัทนอนแบงก์ใหม่ในการทำธุรกิจดังกล่าว เนื่องจากบริษัทยังคงให้ความสำคัญในการดำเนินธุรกิจสินเชื่อรถยนต์ สินเชื่อบ้าน และที่ดินเป็นหลัก อีกทั้งแผนการปรับโครงสร้างองค์กรที่ดำเนินมาอย่างต่อเนื่อง จะทำให้ธุรกิจเกิดความแข็งแกร่ง โดยจะมีการเพิ่มธุรกิจใหม่เข้ามาเสริมศักยภาพธุรกิจเดิมตั้งแต่ปี 2566 เพื่อสร้างการเติบโตแบบก้าวกระโดดของเครือศรีสวัสดิ์